JKN ราคาหลุด 3 บาท จับตาเพิ่มทุนสะดุด หวั่นผู้ถือหุ้นแห่ซื้อบนกระดานแทน
JKN ราคาบนกระดานลงมายืนที่ 2.94 บาท ต่ำกว่าราคาเพิ่มทุน “RO” ในราคาเสนอขาย 3 บาทต่อหุ้น หวั่นผู้ถือหุ้นแห่ซื้อบนกระดานได้ราคาถูกกว่า
JKN ราคาบนกระดานลงมายืนที่ 2.94 บาท ต่ำกว่าราคาเพิ่มทุน “RO” ในราคาเสนอขาย 3 บาทต่อหุ้น หวั่นผู้ถือหุ้นแห่ซื้อบนกระดานได้ราคาถูกกว่า
15 มี.ค. 2566

ผู้สื่อข่าวรายงานว่า วันนี้ (15 มี.ค. 66) ราคาหุ้น บริษัท เจเคเอ็น โกลบอล กรุ๊ป จำกัด (มหาชน) หรือ JKN ปรับตัวมาอยู่ที่ 2.94 บาท บวก 0.06 บาท หรือ 2.08% ขณะที่ราคาหุ้นสูงสุด 2.98 บาท ส่วนราคาต่ำสุด 2.92 บาท  ด้วยมูลค่าการซื้อขาย 3.63 ล้านบาท อย่างไรก็ตามแม้ว่าราคาหุ้นจะดีดกลับขึ้นมาหลังจากปิดวานนี้ (14 มี.ค. 66) อยู่ที่ 2.88 บาท แต่หากไปเทียบกับราคาเพิ่มทุนให้แก่ผุ้ถือหุ้นเดิม (OR) ในราคาเสนอขาย 3 บาทต่อหุ้น
ผลปรากฏว่า ราคาหุ้น JKN หลุดลงไปต่ำกว่าราคาเพิ่มทุนให้แก่ผู้ถือหุ้นเดิม (RO) ในราคาเสนอขาย 3 บาทต่อหุ้น ซึ่งหากดูจากสถานการณ์ที่เกิดขึ้นอาจเห็นผู้ถือหุ้นเดิมเปลี่ยนใจไปไหลเก็บบนกระดานแทนที่ใช้สิทธิเพิ่มทุนเพราะราคาถูกกว่าเยอะ
สำหรับที่ประชุมคณะกรรมการบริษัท JKN ได้มีมติมติยกเลิกมติคณะกรรมการบริษัทเมื่อวันที่ 5 ม.ค. 66 ทั้งหมด พร้อมมีมติกำหนดการประชุมวิสามัญผู้ถือหุ้นเป็นวันที่ 14 มี.ค. 66 ประเด็นเห็นชอบการกำหนดการเพิ่มทุนจดทะเบียน การจัดสรรหุ้นเพิ่มทุนให้แก่ผู้ถือหุ้นเดิมของบริษัทตามสัดส่วนจำนวนหุ้น (Rights Offering :RO) ลดลงเหลือจำนวน 510,043,387 หุ้น มูลค่า 1,100 ล้านบาท จากเดิม 1,019,917,296 หุ้น เพื่อเสนอขายแก่ผู้ถือหุ้นเดิม และเปลี่ยนอัตราการใช้สิทธิจากเดิม 1 หุ้นสามัญ ต่อ 1 หุ้นสามัญเพิ่มทุนใหม่ เป็น 2 หุ้นสามัญเดิม ต่อ 1 หุ้นสามัญเพิ่มทุนใหม่ ในราคาเสนอขายเดิม 3 บาทต่อหุ้น ซึ่งกำหนดวันจองซื้อและชำระค่าหุ้นในวันที่ 11-12 และ 17-19 เม.ย. 66 รวมถึงจดทะเบียนเปลี่ยนแปลงทุนชำระแล้วในวันที่ 3 พ.ค. 66
นอกจากนี้ จะออกหุ้นสามัญเพิ่มทุนเพื่อขายเฉพาะเจาะจงให้แก่บุคคลในวงจำกัด (Private Placement :PP) ให้แก่ บริษัท ยูนิสเตรทช์ จำกัด ซึ่งเป็นส่วนหนึ่งของ GP Group ภายใต้การบริหารงานของนางสาวนิชิต้า ชาห์ และครอบครัวชาห์ตระกูลใหญ่ฝั่งประเทศอินเดีย เพื่อเป็นพันธมิตรเชิงกลยุทธ์ในการขยายกลุ่มธุรกิจ Miss Universe Organization (MUO) หรือองค์กรนางงามจักรวาล จำนวน 66,666,666 หุ้น ในราคาเสนอขาย 4.50 บาทต่อหุ้น คิดเป็นมูลค่า 300 ล้านบาท ซึ่งสูงกว่าราคาที่เสนอขายให้แก่ผู้ถือหุ้นเดิม โดยคาดว่าสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) จะอนุญาตออกและเสนอขายในวันที่ 22 มี.ค. 66 และสิ้นสุดวันที่ 14 มิ.ย. 66